© Eric Vidal, Reuters

Унгария подкрепя кандидатурата на Кристалина Георгиева за поста генерален секретар на ООН. Това е написал в писмо до премиера Бойко Борисов унгарският министър-председател Виктор Орбан, съобщиха от правителствената пресслужба.

Орбан допълва, че в историята на ООН не е избиран ръководител на организацията единствено от Източна Европа. "Тази година имаме историческия шанс да променим това. От друга страна, за постигането на нашата цел очевидно трябва да излъчим най-подготвения за това кандидат",пише министър-председателят на Унгария.

"Убеден съм, че въз основа на своята квалификация и професионален опит, комисар Георгиева е подходяща за заемането на поста и би спечелила доверието на страните от Съвета за сигурност", посочва в писмото си Виктор Орбан.

Този ход на унгарския лидер бе очакван, тъй като в рамките на визитата си у нас в началото на септември, той изтъкна, че ако България издигне кандидатурата на Георгиева, Будапеща ще я подкрепи, защото тя би била силен претендент. Към онзи момент българското правителство все още подкрепяше директора на ЮНЕСКО Ирина Бокова, но информациите за готвена смяна бяха започнали да цирулират след неубедителното представяне на Бокова на предварителните гласувания в Съвета за сигурност на ООН.

В понеделник предстои Кристалина Георгиева да бъде изслушана от Общото събрание на ООН. Вчера включването на втората българка в състезанието бе забавено заради въпросите, които Русия и още три страни от Съвета за сигурност на ООН, имаха към правителството в София.